SKRIFTLIG FORESPØRGSEL E-1929/00

af Bartho Pronk (PPE-DE) til Kommissionen

(16. juni 2000)

Om: Det samlede programmeringsdokument for ESF-3 i perioden 2000-2006

Kommissionen er i gang med den afsluttende fase af forhandlingerne med Nederlandene om Det samlede programmeringsdokument for ESF-3 i perioden 2000-2006. Den nederlandske regering foreslår, at der kun skal være to prioriterede områder, nemlig en aktiv beskæftigelsespolitik og livslang uddannelse, som kan komme i betragtning for støtte fra Socialfonden.

1. Betyder det ikke, at Socialfonden i praksis vil komme til at afholde normale udgifter til beskæftigelsesfremme og det faglige uddannelsessystem i Nederlandene?

2. Hvordan vil Kommissionen sikre, at de endelige modtagere, herunder lokale myndigheder og ikke blot de kommuner, der tilhører G25, men også de andre kommuner, hvor projekterne rent faktisk gennemføres, ikke modtager mindre støtte?

3. Er det muligt at sikre gennemskuelighed og additionalitet i forbindelse med forslaget fra den nederlandske regering?

Svar afgivet på Kommissionen vegne af Anna Diamantopoulou

(24. juli 2000)

Kommissionen meddeler det ærede medlem, at den er nået til enighed med de nederlandske myndigheder om et samlet programmeringsdokument med fire prioriteter (de respektive budgetandele er angivet i parentes):

- Prioritet 1: Forebyggelse i henhold til retningslinje 2 (36 %).

- Prioritet 2: Arbejdskraftens beskæftigelsesevne (45 %).

- Foranstaltning 2.1: Genintegrering af langtidsledige (36 %).

- Foranstaltning 2.2: Erhvervsuddannelse af arbejdstagere (8 %).

- Foranstaltning 2.3: Artikel 4, stk. 2, i ESF-forordningen (1 %).

- Prioritet 3: Livslang læring inden for erhvervsuddannelse (16 %).

- Prioritet 4: Faglig bistand (3 %).

Den Europæiske Socialfond-Nederlandene (ESF-NL) er en ny enhed, som for nylig er nedsat under Arbeidsvoorziening (ARBVO), og som fungerer som forvaltningsmyndighed. ESF-NL har oprettet et net bestående af seks regionale clusters, som skal sikre kontakt til slutmodtagerne. Ud over ARBVO er det besluttet, at der bliver fem andre typer slutmodtagere: De 25 største byer (G25), de 40 sektoruddannelsesfonde, Landelijk Instituut Sociale Verzekeringen (LISV), Ministeriet for Uddannelse, Kultur og Videnskab til prioritet 3, og ESF-NL som eneste slutmodtager for faglig bistand.

1. Det samlede programmeringsdokument indeholder et særligt kapitel om additionalitet med en detaljeret tabel over, hvor meget Nederlandene har brugt tidligere. Kommissionen vil sikre, at Nederlandene ikke bruger ESF-midler til at dække eksisterende udgifter. Overholdelse af additionalitetsprincippet kontrolleres tre gange af Kommissionen i løbet af programmeringsperioden: Ex ante, før udgangen af 2003 og før udgangen af 2005.

2. G25 vurderes som individuelle slutmodtagere, og de mindre kommuner vil skulle ansøge om støtte fra ESF hos ARBVO. ARBVO's budget til dette formål vil blive tæt overvåget. ESF har fået en ny rolle i den europæiske beskæftigelsesstrategi, som afspejler et skift i den politiske vægtning væk fra det helbredende til det forebyggende. Det er der taget hensyn til i det nye samlede programmeringsdokument, hvilket betyder, at en stor del af ESF-budgettet er afsat til en omfattende indsats i overensstemmelse med retningslinje 2 i den nationale handlingsplan, hvor kommunerne skal spille en stor rolle. Kommissionen har bedt Nederlandene om at gøre denne indsats mere synlig i det nye samlede programmeringsdokument.

3. Når det nye dokument er godkendt, sender Kommissionen en kopi direkte til Parlamentet. Kommissionen er overbevist om, at det ærede medlem vil opdage, at principperne om gennemsigtighed og additionalitet er overholdt i forslagene fra den nederlandske regering.